Albus Dumbledore

Albus Percival Wulfric Brian Dumbledore (juuli või august 1881 – 1997) on J. K. Rowlingu romaanisarja "Harry Potter" tegelane. Enamiku ajast raamatusarjas on ta Sigatüüka Nõiduse ja Võlukunsti Kooli direktor. Teadaolevalt on ta Fööniksi Ordu – organisatsiooni, mille eesmärgiks on Lord Voldemorti vastu võitlemine –, üks asutajaid ja juhte.

Filmides "Harry Potter ja tarkade kivi" ning "Harry Potter ja saladuste kamber" kehastas Dumbledore'i Richard Harris. Viimase surma järel 2002. aastal aga kõigis ülejäänud filmides Michael Gambon.

Rowlingu enda väitel valis ta direktori nimeks Dumbledore, mis on murdeline vorm sõnast "kimalane" (ingl k bumblebee) ning see sümboliseerib Dumbledore'i armastust muusika vastu. Kirjaniku sõnul kujutles ta kirjutades sageli direktorit ringi käimas ja omaette midagi ümisemas. Albus tähendab ladina keeles valget ja sümboliseerib Dumbledore'i headust.

 Tegelaskuju saamislugu

Autor on tunnistanud, et nautis väga Dumbledore'ist kirjutamist, sest too on "headuse võrdkuju". Rowling on öelnud, et Dumbledore on talle ise kinnitanud, et "teab Harry Potteri maailmast üsna palju" ning kahetseb "et alati peab just tema see olema, kes teab, kellel lasub teadmise kohustus ning et ta eelistaks mitte teada." Olles peategelase Harry Potteri õpetaja, on Dumbledore väga tark mees, kes teab, et Harryl tuleb enne läbi teha nii mõnedki rasked katsumused, et olla valmis selleks, mis tema elus võib juhtuda. Ta lubab Harryle nii mõndagi, mida teistele õpilastele keelab ning laseb vastumeelselt Harryl silmitsi seista isegi asjadega, mille eest teda parema meelega kaitseks. 

Oma 1999. aasta intervjuus tunnistab Rowling, et kujutas Dumbledore'i ette pigem "vanaldase John Gielgudi tüübina". Oma õpinguaastad veetis Dumbledore Gryffindore'i majas. Intervjuus mainib Rowling, et Dumbledore on ligi 150 aastat vana. Samas, oma veebilehel ütleb kirjanik Dumbledore'i sünniaastaks 1881. Selle kohaselt oli Dumbledore 1997. aastal surres 115- või 116-aastane.

Välimus

Dumbledore on pikk ja kõhn, hõbedaste juuste ning habemega (noorena šatäänid), mis ulatuvad talle vööni. Tal on väga pikk ja kongus nina, mis annab alust arvata, et see on murtud olnud vähemalt kaks korda. Samuti on tal pikad ja osavad sõrmed. Tema silmi kirjeldatakse kui briljantseid, läbinägelikult helesiniseid, millest kiirgub headust.

Dumbledore kannab poolkuukujulisi prille ning kirevat garderoobi, mille värvid varieeruvad lillast oranžini. Kord on mainitud armi, mis jookseb üle tema vasaku põlve ning sarnaneb täpselt Londoni allmaaraudtee kaardiga, kuid kas see tal ka tegelikult oli, pole teada. Tema käitumisviis on enamasti häirimatu ja haldjalik ning tavaliselt räägib ta meeldiva rahuliku häälega, seda isegi siis, kui ta Harry arvates tegelikult vihane on.

Oma viimasel eluaastal on Dumbledore'i paremal käel arm, mille jättis neetud Marvolo Gaunti sõrmus. Kui Snape poleks vastuneedusega sekkunud, oleks Dumbledore surnud palju kiiremini. Paraku jättis needus Dumbledore'i parema käe esiti mustjaks ja elutuks ning ükski ravimise katse ei andnud mingeid tulemusi. Nagu Snape ennustas, võttis needus aegamööda oma mõju alla kogu käe ning Dumbledore oli määratud surema lähema aasta jooksul. Kas see tähendas, et needuse mõjul muutus mustjaks ka ülejäänud keha, pole teada.

Ametid ja töö

Muundamise (Transfiguration) õpetaja Sigatüükas (~1930-ndad − detsember 1956).
Sigatüüka Nõiduse ja Võlukunsti Kooli direktor (detsember 1956 − kevad 1996). Sellelt ametikohalt vallandati ta lühikeseks ajaks 1993. ja 1996. aasta kevadel.
On töötanud koos Nicholas Flameliga alkeemia alal.

Tänu tema suurele südamele ja ääretule lahkusele on Sigatüüka koolis saanud õppida nii poolhiiglane Rubeus Hagrid kui ka orb Tom Marvolo Riddle, kellele võimaldas ta koolis õppimise ja elamise eritingimustel. Oma töös direktorina lähtub ta eelkõige õpilastest ja teeb alati kõik, et neil võimalikult hea oleks.

Alkeemikuna on ta avastanud 12 kasutust loheverele. Koos Harry Potteriga avastas Dumbledore Lord Voldemorti varikätkid.

Fööniksi ordu

Dumbledore'i teatakse kui ainsat võlurit, keda Lord Voldemort on kunagi kartnud. Lisaks sellele, et ta ise on üks aegade võimsamatest võluritest, mõistis ta, kui tähtis on koostöö. Võitluseks Lord Voldemorti vastu komplekteeris ta kõige ustavamatest ja tugevamatest võluritest ning nõidadest koosneva Fööniksi ordu. Ordu eesmärgiks oli võidelda Lord Voldemorti ja tema järgijate – surmasööjate – plaanide vastu.

Dumbledore, Albus

de:Figuren der Harry-Potter-Romane#Albus Dumbledore
ml:ഹാരി പോട്ടർ#ആൽബസ് ഡംബിൾഡോർ